Twee verdink van R58 miljoen se diefstal by munisipaliteit(Argieffoto: Maroela Media) Twee mans het Maandag in die landdroshof in Phuthaditjhaba in die Vrystaat verskyn op aanklag van bedrog en korrupsie ter waarde van ongeveer R58 miljoen. Kapt. Christopher Singo, woordvoerder van die direktoraat vir prioriteitsmisdaadondersoeke, sê Thabiso Benjamin Sekosana (55) en Dimakatso Christine Sekosana (29) en hul maatskappy, Kill Crime Security, het in die hof verskyn. Die twee mans is vrygelaat op borgtog van R150 000. Die saak is tot 30 September 2022 uitgestel. Die twee verdagtes staan tereg op aanklag van bedrog, korrupsie, vervalsing en oortreding van die Wet op Munisipale Finansies. “Die munisipale bestuurder van die Maluti-a-Phofung-munisipaliteit (Harrismith/Kestell) het na bewering in 2020 ŉ diensverskaffer aangestel vir sekuriteitsdienste sonder dat ŉ tender daarvoor geadverteer is,” sê Singo. “Die hoof- finansiële beampte het ook verskeie briewe aan die munisipale bestuurder geskryf en hom aangeraai om die tender te adverteer, maar hy het versuim om dit te doen. ŉ Bedrag van R58 miljoen is onreëlmatig aan die diensverskaffer oorbetaal vir ŉ periode van twee jaar.” Die saak is by die Valke se eenheid in Bethlehem, wat ernstige korrupsie ondersoek, aangemeld. Tydens die ondersoek het die twee mans hulself op 31 Julie 2022 aan die Valke oorgegee. Verdere inhegtenisnemings word verwag.